সেন্টমার্টিনকে হারিয়ে সোনাদিয়ার রোমাঞ্চকর জয়

ক্রীড়া প্রতিবেদক :

বিজয় দিবসকে হৃদয়ে ধারণ করে প্রয়াত সাংবাদিক এসএম ছৈয়দ উল্লাহ আজাদকে গভীর শ্রদ্ধায় স্মরণ করেছে সাংবাদিক সংসদ কক্সবাজার। এই স্মরণ ও উদযাপনের আবহে আয়োজিত সাংবাদিকদের প্রীতি ফুটবল ম্যাচে নাটকীয় লড়াই শেষে ২-১ গোলে জয় তুলে নিয়েছে সোনাদিয়া ফুটবল একাদশ।

শনিবার (১৩ ডিসেম্বর) বিকেলে কক্সবাজারের বীরশ্রেষ্ঠ রুহুল আমিন স্টেডিয়ামে অনুষ্ঠিত ৪০ মিনিটের এ ম্যাচে শুরু থেকেই আক্রমণাত্মক ফুটবল উপহার দেয় টিম সোনাদিয়া। প্রথমার্ধে রহিমের অ্যাসিস্টে অন্তর দে বিশালের গোলে এগিয়ে যায় দলটি। বিরতির পর আরও সংগঠিত খেলায় মোহাম্মদ সিফাতের গোল সোনাদিয়াকে ২-০ ব্যবধানে এগিয়ে নেয়।

পরাজয় এড়াতে শেষদিকে মরিয়া হয়ে ওঠে সেন্টমার্টিন ফুটবল একাদশ। ম্যাচ শেষ হওয়ার মাত্র দুই মিনিট আগে ইয়াসিন আরাফাত একটি গোল শোধ করে ম্যাচে উত্তেজনা ফেরালেও শেষ পর্যন্ত রেফারি মো. নাসির উদ্দিনের শেষ বাঁশিতে ২-১ গোলের হার নিয়েই মাঠ ছাড়তে হয় সেন্টমার্টিনকে।

এক গোল ও এক অ্যাসিস্ট করে ম্যাচের সেরা খেলোয়াড় নির্বাচিত হন সোনাদিয়ার অন্তর দে বিশাল। খেলা শেষে বিজয়ী ও বিজিত দলের হাতে পুরস্কার তুলে দেওয়া হয়।

পুরস্কার বিতরণী অনুষ্ঠানে জেলা ক্রীড়া কর্মকর্তা আলাউদ্দিন বলেন, ‘আজকের এই প্রীতি ম্যাচ শুধু একটি খেলা নয়—এটি সাংবাদিকদের মধ্যে বন্ধন ও সৌহার্দ্য ধরে রাখার একটি সুন্দর মাধ্যম। প্রয়াত সাংবাদিক এসএম ছৈয়দ উল্লাহ আজাদ ছিলেন সত্য ও ন্যায়ের পথে অবিচল একজন মানুষ। খেলাধুলা ও সংস্কৃতির মধ্য দিয়ে তাঁকে স্মরণ করা সত্যিই প্রশংসনীয় উদ্যোগ।’

সাংবাদিক সংসদের সভাপতি এম. এ. আজিজ রাসেলের সভাপতিত্বে ও সাধারণ সম্পাদক বলরাম দাশ অনুপমের সঞ্চালনায় অনুষ্ঠানে আরও উপস্থিত ছিলেন সাংবাদিক সংসদ কক্সবাজারের উপদেষ্টা সিনিয়র সাংবাদিক হাসানুর রশীদ, সরওয়ার আজম মানিক, কক্সবাজার সাংবাদিক ইউনিয়নের সাধারণ সম্পাদক এসএম জাফর, জেলা ক্রীড়া সংস্থার আহ্বায়ক কমিটির সদস্য মো. সরওয়ার রোমন, বাংলাদেশ স্পোর্টস প্রেস অ্যাসোসিয়েশনের কক্সবাজার জেলা সাধারণ সম্পাদক আহসান সুমন, সমাজকর্মী আদনান সাউদ, সাংবাদিক ওসমান গণি, ইরফানুল হাসান, তারেকুর রহমানসহ সাংবাদিক ও ক্রীড়া সংশ্লিষ্ট ব্যক্তিবর্গ।