১৫ বছর পর আন্তঃ কলেজ ক্রীড়া প্রতিযোগিতা: কক্সবাজার জেলা পর্যায়ের বাছাইপর্ব সম্পন্ন

সিবিএন ডেস্ক:

দীর্ঘ ১৫ বছর পর মাধ্যমিক ও উচ্চ মাধ্যমিক শিক্ষা বোর্ড, চট্টগ্রামের অধীনে আয়োজিত আন্তঃ কলেজ ক্রীড়া প্রতিযোগিতা কক্সবাজার জেলা পর্যায়ের বাছাইপর্ব সফলভাবে সম্পন্ন হয়েছে।  আজ (১ ডিসেম্বর) জেলার প্রায় সকল কলেজ নিয়ে কক্সবাজার সরকারি কলেজ মাঠে এই ক্রীড়া ইভেন্টের শুভ সূচনা হয়।
উক্ত ক্রীড়া প্রতিযোগিতার উদ্বোধনী অনুষ্ঠানে প্রধান অতিথি হিসেবে উপস্থিত ছিলেন মাধ্যমিক ও উচ্চ মাধ্যমিক শিক্ষা বোর্ড, চট্টগ্রামের সম্মানিত কলেজ পরিদর্শক প্রফেসর ড. মোহাম্মদ ছরওয়ার আলম।

কক্সবাজার সরকারি কলেজের অধ্যক্ষ প্রফেসর মোহাং আমিরুল আনোয়ার চৌধুরীর সভাপতিত্বে এই উদ্বোধনী পর্ব অনুষ্ঠিত হয়। জেলা পর্যায়ে আয়োজন কমিটির আহ্বায়ক হিসেবে দায়িত্ব পালন করেছেন কক্সবাজার সরকারি কলেজের উদ্ভিদবিদ্যা বিভাগের সহযোগী অধ্যাপক মোহাম্মদ নাজিম উদ্দিন।

প্রধান অতিথি প্রফেসর ড. মোহাম্মদ ছরওয়ার আলম ক্রীড়া প্রতিযোগিতার গুরুত্ব তুলে ধরে বলেন, “শারীরিক সুস্থতার পাশাপাশি মানসিক বিকাশে খেলাধুলার বিকল্প নেই। এই প্রতিযোগিতা শুধু জয়-পরাজয়ের মঞ্চ নয়, এটি তরুণ প্রজন্মকে শৃঙ্খলা, দলবদ্ধতা এবং চ্যালেঞ্জ মোকাবিলার শিক্ষা দেয়। আমরা বিশ্বাস করি, আজকের এই তারুণ্যই আগামীতে দেশের মুখ
উজ্জ্বল করবে।”

সভাপতির বক্তব্যে প্রফেসর মোহাং আমিরুল আনোয়ার চৌধুরী শিক্ষার্থীদের উৎসাহিত করে বলেন, “দীর্ঘদিন পর আবারও এই ক্রীড়া প্রতিযোগিতা আয়োজন হওয়ায় আমি আনন্দিত।  পড়ালেখার পাশাপাশি খেলাধুলায় নিজেদের নিয়োজিত রাখাটা অত্যন্ত জরুরি। তোমাদের অংশগ্রহণ প্রমাণ করে, কক্সবাজারের শিক্ষার্থীরা শিক্ষা ও ক্রীড়া– উভয় ক্ষেত্রেই সমানভাবে প্রতিশ্রুতিবদ্ধ। খেলাধুলা আত্মবিশ্বাস বৃদ্ধি করে এবং জীবনে সফলতা অর্জনে সহায়তা করে।”

উদ্বোধনী অনুষ্ঠানের পর ছাত্র ও ছাত্রীদের জন্য আলাদাভাবে বিভিন্ন ট্র্যাক ও ফিল্ড ইভেন্টের বাছাইপর্ব অনুষ্ঠিত হয়।

ছাত্রদের ইভেন্টগুলোর মধ্যে ছিল ১০০ মিটার দৌড়, ৪০০ মিটার দৌড়, ১৫০০ মিটার দৌড়, ৪×৪০০ মিটার রিলে দৌড়, দীর্ঘ লাফ, উচ্চ লাফ, গোলক নিক্ষেপ, চাকতি নিক্ষেপ এবং বর্শা
নিক্ষেপ।

ছাত্রীদের জন্য ছিল ১০০ মিটার দৌড়, ২০০ মিটার দৌড়, ৪০০ মিটার দৌড়, ৪×৪০০ মিটার রিলে দৌড়, দীর্ঘ লাফ, উচ্চ লাফ, গোলক নিক্ষেপ, চাকতি নিক্ষেপ এবং বর্শা নিক্ষেপ।

ছাত্র ইভেন্টে আধিপত্য দেখিয়েছে কুতুবদিয়া সরকারি কলেজ, যারা ১০০ মিটার দৌড়, ৪০০ মিটার দৌড়, ৪×৪০০ মিটার রিলে দৌড় এবং উচ্চ লাফে জয়ী হয়েছে। কক্সবাজার সরকারি কলেজ জিতেছে
১৫০০ মিটার দৌড় এবং চাকতি নিক্ষেপ ইভেন্টে। অন্যদিকে, ডুলাহাজারা ডিগ্রি কলেজ দীর্ঘ লাফ ও বর্শা নিক্ষেপে নিজেদের শ্রেষ্ঠত্ব প্রমাণ করেছে এবং কক্সবাজার সিটি কলেজ জয়ী হয়েছে গোলক নিক্ষেপে।

ছাত্রী ইভেন্টে সবচেয়ে বেশি সাফল্য পেয়েছে উখিয়া কলেজ, যারা ২০০ মিটার দৌড়, ৪০০ মিটার দৌড়, দীর্ঘ লাফ, গোলক নিক্ষেপ এবং বর্শা নিক্ষেপের মতো পাঁচটি ইভেন্টে জয়লাভ করে।

কক্সবাজার সরকারি মহিলা কলেজ ১০০ মিটার দৌড় এবং উচ্চ লাফে বিজয়ী হয়েছে। এছাড়া, চকরিয়া আবাসিক মহিলা কলেজ জয় করেছে ৪×৪০০ মিটার রিলে দৌড় এবং চাকতি নিক্ষেপ
ইভেন্ট।
এই বাছাইপর্বে বিজয়ী খেলোয়াড়রা এখন চট্টগ্রাম শিক্ষা বোর্ডের মূল প্রতিযোগিতায় কক্সবাজার জেলার প্রতিনিধিত্ব করার সুযোগ পাবে।