বর্ণাঢ্য আয়োজনে শুরু হলো বকশিয়া ঘোনা মিনি ফুটবল টুর্নামেন্ট ২০২৫

পেকুয়া প্রতিনিধি:

ক্রীড়ামুখী তরুণ সমাজ গঠনে এক ব্যতিক্রমী উদ্যোগ হিসেবে কক্সবাজারের পেকুয়া উপজেলার রাজাখালী ইউনিয়নে বর্ণাঢ্য আয়োজনে শুরু হয়েছে বকশিয়া ঘোনা মিনি ফুটবল টুর্নামেন্ট ২০২৫।

শনিবার (১৮ অক্টোবর) বিকেল সাড়ে ৪টায় রাজাখালী ইউনিয়নের ঐতিহ্যবাহী বকশিয়া ঘোনা লাল ব্রিজ মিনি স্টেডিয়ামে টুর্নামেন্টের দ্বিতীয় আসরের আনুষ্ঠানিক উদ্বোধন করা হয়।

উদ্বোধনী খেলায় মুখোমুখি হয় মহেশখালীর চিকনীপাড়া ফুটবল একাডেমি ও রাজাখালীর ইতালি ফ্রেন্ডস ক্লাব। নির্ধারিত ৪০ মিনিটের খেলায় আক্রমণ-পাল্টা আক্রমণে উত্তেজনা ছড়ালেও কোনো দলই গোলের দেখা পায়নি। পরবর্তীতে ট্রাইব্রেকারে ২-০ গোলে জয় পায় ইতালি ফ্রেন্ডস ক্লাব রাজাখালী।

দলের হয়ে গোল করেন অধিনায়ক মিরাজ ও গোলরক্ষক সাগর। সাগর শুধু গোল বাঁচিয়েই থামেননি, ট্রাইব্রেকারে নিজেও একটি গোল করেন। অসাধারণ নেতৃত্ব ও পারফরম্যান্সের জন্য ম্যান অব দ্য ম্যাচ নির্বাচিত হন অধিনায়ক মিরাজ।

খেলাটি পরিচালনা করেন কক্সবাজার ফুটবল রেফারি অ্যাসোসিয়েশনের সদস্য হারুনুর রশিদ। মাঠভর্তি দর্শকদের মাতিয়ে রাখেন স্থানীয় জনপ্রিয় ক্রীড়া ধারাভাষ্যকার জিয়া উদ্দিন জিয়া।

টুর্নামেন্টের উদ্বোধনী অনুষ্ঠানে প্রধান অতিথি হিসেবে উপস্থিত ছিলেন পেকুয়া উপজেলা বিএনপির সদস্য নুরুল আবছার বদু। বিশেষ অতিথি হিসেবে উপস্থিত ছিলেন রাজাখালী ইউনিয়ন বিএনপির যুগ্ম আহ্বায়ক জাহাঙ্গীর আলম, ৬ নম্বর ওয়ার্ড বিএনপির সভাপতি মোহাম্মদ ছৈয়দ নুর ও বিশিষ্ট ক্রীড়াবিদ মোস্তাক আহমদ।

বক্তারা বলেন, “গ্রামীণ পর্যায়ে ক্রীড়া আয়োজন তরুণদের মাদক, সহিংসতা ও অনৈতিক কর্মকাণ্ড থেকে দূরে রাখতে গুরুত্বপূর্ণ ভূমিকা রাখে। এ ধরনের আয়োজন তরুণদের মধ্যে শৃঙ্খলা, দলগত চেতনা ও নেতৃত্বের বিকাশ ঘটায়।”

টুর্নামেন্ট পরিচালনা কমিটির সভাপতি আব্দুল মুবিন জানান, “এবারের আসরে ৮টি দল অংশ নিচ্ছে। আমাদের উদ্দেশ্য কেবল একটি ফুটবল প্রতিযোগিতা নয়— বরং তরুণ প্রজন্মকে ক্রীড়ামুখী করে তোলা ও সামাজিক সম্প্রীতি জোরদার করা। ভবিষ্যতে আন্তঃউপজেলা ও আন্তঃজেলা পর্যায়ের টুর্নামেন্ট আয়োজনের পরিকল্পনাও রয়েছে।”