২০২৬ সালে ক্রিকেট ও ফুটবল উভয় বিশ্বকাপে খেলবে ৭ দেশ

সিবিএন ডেস্ক

আগামী বছরের ফেব্রুয়ারিতে মাঠে গড়াবে টি-টোয়েন্টি বিশ্বকাপ। যেখানে খেলবে ২০ দল। প্রথমবার এত বেশি দল নিয়ে হবে টি-টোয়েন্টি বিশ্বকাপ। একই বছরে হবে ফুটবল বিশ্বকাপও। সেখানেও ইতিহাসে সর্বোচ্চ ৪৮ দল খেলবে। ৭টি দেশ এই দুই বিশ্বকাপেই খেলার সুযোগ পাচ্ছে।

ফুটবল ও ক্রিকেট দুই বিশ্বকাপে নিশ্চিতভাবে যে দেশগুলো খেলবে তারা হলো—দক্ষিণ আফ্রিকা, কানাডা, যুক্তরাষ্ট্র, অস্ট্রেলিয়া, নেদারল্যান্ডস, নিউজিল্যান্ড ও ইংল্যান্ড। দুই খেলাতেই নিয়মিত অংশ নেওয়া দল থাকলেও একই বছরে দুটি বিশ্বকাপে জায়গা করে নেওয়া দেশ সংখ্যা এত সীমিত হওয়াই বিশেষত্ব তৈরি করেছে।

ফুটবল বিশ্বকাপে এই সাত দেশের অবস্থানও ইতোমধ্যে নির্ধারণ হয়েছে। দক্ষিণ আফ্রিকা রয়েছে ‘এ’ গ্রুপে, কানাডা ও যুক্তরাষ্ট্র ‘বি’ গ্রুপে, অস্ট্রেলিয়া ‘ডি’ গ্রুপে, নেদারল্যান্ডস ‘এফ’ গ্রুপে, নিউজিল্যান্ড ‘জি’ গ্রুপে এবং ইংল্যান্ড পড়েছে ‘এল’ গ্রুপে। ফুটবলে ৪৮ দলের বড় আসর হওয়ায় বিভিন্ন গ্রুপে ছড়িয়ে পড়েছে দলগুলো।
ক্রিকেট বিশ্বকাপে তারা খেলবে ভিন্ন ভিন্ন গ্রুপে। দক্ষিণ আফ্রিকা ও কানাডা রয়েছে ‘ডি’ গ্রুপে। যুক্তরাষ্ট্র ও নেদারল্যান্ডস খেলবে ‘এ’ গ্রুপে। অস্ট্রেলিয়া আছে ‘বি’ গ্রুপে, নিউজিল্যান্ড ‘ডি’ গ্রুপে এবং ইংল্যান্ড খেলবে ‘সি’ গ্রুপে। আগামী বছরের টি-টোয়েন্টি সংস্করণে অংশ নিচ্ছে মোট ২০ দল, যা বিশ্বকাপের ইতিহাসে সর্বোচ্চ।

এদিকে উভয় বিশ্বকাপে অংশ নেওয়া দলের সংখ্যা আরও বাড়তে পারে। ফুটবল বিশ্বকাপের ছয়টি জায়গা এখনো প্লে–অফের মাধ্যমে নির্ধারিত হবে। সেখানে লড়াইয়ে আছে ইতালি, নর্দান আয়ারল্যান্ড ও জ্যামাইকা। এদের মধ্যে যে কেউ ফাইনাল রাউন্ডে উঠতে পারলে দুই বিশ্বকাপে অংশ নেওয়া দেশের তালিকায় যোগ হতে পারে আরও নাম।