কক্সবাজার সিটি কলেজে ট্যুরিজম লুডু প্রতিযোগিতা সম্পন্ন

সিবিএন ডেস্ক:
বাংলাদেশ ট্যুরিজম বোর্ডের অধীনে ও বাংলাদেশ বেসামরিক বিমান ও পর্যটন মন্ত্রণালয়ের আয়োজনে “ট্যুরিজম লুডু প্রতিযোগিতা ২০২৫” অনুষ্ঠিত হয়েছে।

গতকাল বৃহস্পতিবার (৩০ অক্টোবর ২০২৫) দুপুর ১২টায় কক্সবাজার সিটি কলেজের ট্যুরিজম অ্যান্ড হসপিটালিটি ম্যানেজমেন্ট বিভাগের ট্যুরিজম ল্যাবে এ প্রতিযোগিতা অনুষ্ঠিত হয়।

অনুষ্ঠানে সভাপতিত্ব করেন কক্সবাজার সিটি কলেজের অধ্যক্ষ এস. এম. আকতার উদ্দিন চৌধুরী এবং সঞ্চালনা করেন পদার্থবিজ্ঞান বিভাগের প্রভাষক জাহাঙ্গীর আলম।

প্রধান অতিথি হিসেবে উপস্থিত ছিলেন বাংলাদেশ ট্যুরিজম বোর্ডের পরিচালক (যুগ্ম সচিব) সালেহা বিনতে সিরাজ। উদ্বোধক হিসেবে উপস্থিত ছিলেন বোর্ডের উপপরিচালক জনাব মহিবুল ইসলাম।

উদ্বোধনী অনুষ্ঠানে সালেহা বিনতে সিরাজ বলেন,

“ট্যুরিজম খাতের শিক্ষার্থীদের অংশগ্রহণমূলক কর্মকাণ্ড তাদের বাস্তব জ্ঞান ও পর্যটনচেতনা বাড়াতে গুরুত্বপূর্ণ ভূমিকা রাখে। এ ধরনের আয়োজন তরুণ প্রজন্মকে পর্যটনবান্ধব বাংলাদেশের স্বপ্ন বাস্তবায়নে অনুপ্রাণিত করবে।”

উপপরিচালক মহিবুল ইসলাম তার বক্তব্যে বলেন,

“শিক্ষার্থীরা এমন প্রতিযোগিতার মাধ্যমে শুধু বিনোদিতই নয়, বরং পর্যটনের সাংস্কৃতিক ও সামাজিক গুরুত্ব সম্পর্কেও সম্যক ধারণা অর্জন করে।”

সভাপতির বক্তব্যে অধ্যক্ষ অধ্যাপক এস. এম. আকতার উদ্দিন চৌধুরী বলেন,

“কক্সবাজার সিটি কলেজ শিক্ষার্থীদের পাঠ্যক্রমের পাশাপাশি সৃজনশীল ও সহপাঠ কার্যক্রমে সম্পৃক্ত রাখতে সর্বদা অঙ্গীকারবদ্ধ। আজকের এই প্রতিযোগিতা তারই ধারাবাহিকতা।”

প্রতিযোগিতায় অংশগ্রহণকারী স্নাতকোত্তর শ্রেণির শিক্ষার্থী আকতার হোসাইন বলেন,

“এ ধরনের উদ্যোগ আমাদের মধ্যে নতুন উদ্যম সৃষ্টি করে। পর্যটনের মতো বাস্তবমুখী বিষয়ে এমন আয়োজন আমাদের শেখার ক্ষেত্রকে আরো প্রসারিত করে।”

চূড়ান্তভাবে নির্বাচিত পাঁচজনের একজন এবং কক্সবাজার সিটি কলেজ গার্লস-ইন-রোভার স্কাউট সদস্য সাদিয়া ওসমান সামি বলেন,

“লুডু প্রতিযোগিতার মাধ্যমে আনন্দের পাশাপাশি অনেক কিছু শেখা যায়—বিশেষত দলগত সিদ্ধান্ত ও কৌশল প্রয়োগের অনুশীলন।”

বক্তব্য শেষে প্রধান অতিথি সালেহা বিনতে সিরাজ আনুষ্ঠানিকভাবে ট্যুরিজম লুডু প্রতিযোগিতার উদ্বোধন করেন।

প্রতিযোগিতায় কলেজের একাদশ, দ্বাদশ, স্নাতক ও স্নাতকোত্তর শ্রেণির মোট ৪০ জন শিক্ষার্থী অংশগ্রহণ করেন। প্রথম রাউন্ডে ৪০ জনের মধ্য থেকে ১০ জন এবং দ্বিতীয় রাউন্ডে ৫ জন চূড়ান্ত বিজয়ী নির্বাচিত হন।

চূড়ান্তভাবে নির্বাচিতরা হলেন—
১️⃣ সাদিয়া ওসমান সামি (দ্বাদশ শ্রেণি, মানবিক বিভাগ)
২️⃣ রিফাতুল ইসলাম (সম্মান দ্বিতীয় বর্ষ)
৩️⃣ আজমাইন আমান (দ্বাদশ শ্রেণি, ব্যবসায় শিক্ষা বিভাগ)
৪️⃣ আরমান হোসেন আলিফ (একাদশ শ্রেণি, ব্যবসায় শিক্ষা বিভাগ)
৫️⃣ দেলোয়ার হোসেন (সম্মান দ্বিতীয় বর্ষ)

প্রতিযোগিতায় বিচারক হিসেবে দায়িত্ব পালন করেন ইসলামের ইতিহাস ও সংস্কৃতি বিভাগের সহকারী অধ্যাপক মোহাম্মদ নাসির উদ্দিন, সহকারী অধ্যাপক মোহাম্মদ ফিরোজ শাহ, দর্শন বিভাগের প্রভাষক মিজানুর রহমান, বাংলা বিভাগের প্রভাষক কামাল উদ্দিন, পরিসংখ্যান বিভাগের প্রভাষক আব্দুল আজিজ, প্রভাষক জমাং নাইন রাখাইন, বায়োকেমিস্ট্রি অ্যান্ড মলিকিউলার বায়োলজি বিভাগের প্রভাষক শহীদুল আলম, প্রভাষক ইজাজুর রহমান হিমু, ব্যবস্থাপনা বিভাগের প্রভাষক শহিদুল ইসলাম এবং ট্যুরিজম এন্ড হসপিটালিটি ম্যানেজমেন্ট বিভাগের প্রভাষক মোঃ সোহেল রানা।

অনুষ্ঠানে কলেজের শিক্ষক-শিক্ষার্থী, বাংলাদেশ ট্যুরিজম বোর্ডের কর্মকর্তা ও অতিথিবৃন্দ উপস্থিত ছিলেন।