আফগানিস্তানের জায়গায় ত্রিদেশীয় সিরিজে জিম্বাবুয়েকে নিলো পাকিস্তান

সিবিএন ডেস্ক

পাকিস্তান ও আফগানিস্তানের মধ্যে চলমান সামরিক উত্তেজনার প্রভাব পড়েছে ক্রিকেটেও। গত শুক্রবার দিবাগত রাতে পাকিস্তানের বিমান হামলায় আফগানিস্তানের পাকতিকা প্রদেশে তিন স্থানীয় ক্রিকেটার নিহত হয়েছেন।
এই ঘটনার প্রতিবাদে আফগানিস্তান ক্রিকেট বোর্ড (এসিবি) আগামী মাসে পাকিস্তান ও শ্রীলঙ্কার সঙ্গে হতে যাওয়া ত্রিদেশীয় সিরিজ থেকে নিজেদের নাম প্রত্যাহার করেছে।

আফগানদের জায়গায় সেই সিরিজে যুক্ত হয়েছে জিম্বাবুয়ে।

আগামী ১৭ থেকে ২৯ নভেম্বর পাকিস্তানের লাহোর ও রাওয়ালপিন্ডিতে এই ত্রিদেশীয় সিরিজ অনুষ্ঠিত হবে।
শনিবার (১৯ অক্টোবর) সূচি অপরিবর্তিত রেখে নতুন করে জিম্বাবুয়েকে অন্তর্ভুক্ত করার কথা জানিয়েছে পাকিস্তান ক্রিকেট বোর্ড (পিসিবি)।
এই সিরিজের লক্ষ্য ২০২৬ সালের টি-টোয়েন্টি বিশ্বকাপের প্রস্তুতি।

সূচি অনুযায়ী,

১৭ নভেম্বর রাওয়ালপিন্ডিতে উদ্বোধনী ম্যাচে মুখোমুখি হবে পাকিস্তান ও জিম্বাবুয়ে।

১৯ নভেম্বর খেলবে শ্রীলঙ্কা ও জিম্বাবুয়ে।

২২ নভেম্বর লাহোরে লড়বে পাকিস্তান ও শ্রীলঙ্কা।

সব দল দু’বার করে মুখোমুখি হওয়ার পর ফাইনাল ম্যাচ হবে ২৯ নভেম্বর, লাহোরে।

এদিকে, আফগানিস্তানের পাকতিকা প্রদেশের রাজধানী শারানায় ‘ফ্রেন্ডলি’ ক্রিকেট ম্যাচ খেলে বাড়ি ফেরার পথে পাকিস্তানের বিমান হামলায় তিন স্থানীয় ক্রিকেটার প্রাণ হারান।
এসিবি এক বিবৃতিতে জানিয়েছে, তাদের মৃত্যু আমাদের ক্রীড়া কমিউনিটির জন্য একটি বিশাল ক্ষতি। শ্রদ্ধা জানিয়ে আমরা আসন্ন ত্রিদেশীয় সিরিজ থেকে নিজেদের প্রত্যাহারের সিদ্ধান্ত নিয়েছি।

আফগান তারকা ক্রিকেটার রশিদ খান পাকিস্তানের হামলাকে “বর্বর ও অনৈতিক” আখ্যা দিয়ে বলেন, বেসামরিক স্থাপনাকে লক্ষ্যবস্তু বানানো অনৈতিক ও মানবাধিকারের গুরুতর লঙ্ঘন। নিষ্পাপ মানুষের প্রাণের প্রতি শ্রদ্ধা জানিয়ে এসিবির সিদ্ধান্তকে আমি স্বাগত জানাই। জাতীয় মর্যাদা সবকিছুর ঊর্ধ্বে।

অন্যদিকে, পাকিস্তানি কিংবদন্তি শহীদ আফ্রিদি সামাজিকমাধ্যম এক্সে (সাবেক টুইটার) প্রতিক্রিয়ায় লেখেন, পাকিস্তান সব সময় আফগান ভাইদের পাশে থেকেছে। ৪০ লাখ শরণার্থীকে আশ্রয় দিয়েছি, ব্যক্তিগতভাবে শত শত পরিবারের পাশে থেকেছি। কিন্তু আফগানিস্তান এখন সীমান্তে প্রকাশ্য আগ্রাসন চালাচ্ছে, যার জবাব আমাদের সেনারা দিয়েছে।